पाठ 11
दहा तरुणी
शिक्षक मार्गदर्शिका  ·  पाहा, ऐका आणि जगा – पुस्तक 6: येशू शिक्षक आणि बरे करणारा
	उद्देश
	येशूच्या येण्यासाठी आपण आपले संपूर्ण आयुष्य सज्ज राहून जगले पाहिजे हे मुलांना शिकवणे.

	शास्त्रवाचन
	मत्तय 25:1-13

	पाठांतर वचन
	मत्तय 25:13
“म्हणून जागे राहा, कारण तुम्हाला तो दिवस किंवा ती घटका माहीत नाही.”



पाठाचे सादरीकरण
सुरुवात
लग्नांविषयी बोला. तुमच्यापैकी कोणाच्या घरात अलीकडे लग्न झाले आहे? तुम्हाला ठळकपणे सांगायचा महत्त्वाचा मुद्दा हा की वर वधूला न्यायला येतो तेव्हा सर्वांनी तयार असले पाहिजे.
पाठातील मुख्य मुद्दे
	1.येशू पृथ्वीवर राहत होता तेव्हा तो लग्नांना जात असे. लोकांना काहीतरी शिकवण्यासाठी त्याने लग्नाविषयी एक गोष्टही सांगितली.
लग्न संध्याकाळी, अंधार पडल्यावर झाले. समारंभात भाग घेण्यासाठी दहा तरुणी होत्या. त्या सर्वांकडे दिवे होते. या तरुणींपैकी पाच शहाण्या होत्या: त्यांनी आपल्या दिव्यांसाठी जास्तीचे तेल बरोबर घेतले, कारण वराला येण्यास किती वेळ लागेल हे कोणालाच माहीत नव्हते (25:1-4).
	2.दहा तरुणींनी वराची इतकी वाट पाहिली की त्यांना झोप लागली. मध्यरात्री निरोप आला की वर आला आहे (25:5-7). त्यांच्या घाईच्या तयारीचे वर्णन करा.
	3.तोपर्यंत मूर्ख तरुणींचे दिवे विझू लागले होते कारण त्यांच्याकडे पुरेसे तेल नव्हते. शहाण्यांकडे त्यांना उसने द्यायला पुरेसे तेल नव्हते, म्हणून त्यांना ते विकत घ्यायला जावे लागले (25:8-9).
	4.मूर्ख तरुणी परत आल्या तेव्हा लग्नाची मेजवानी सुरू झाली होती (25:10). उत्सव सुरू झाल्यावर त्यांना आत जाता आले नाही, कारण वराने त्यांना ओळखले नव्हते (25:11-12). चित्र 11 दाखवा.
कथेला आपला प्रतिसाद
लग्न हे आनंदाचे प्रसंग असतात. पण आपण नीट तयारी केली नाही आणि सर्वजण वेळेवर तयार नसले तर त्यामुळे दुःख होऊ शकते.
गोष्टीतील वेगवेगळे लोक कोणाचे प्रतिनिधित्व करतात ते समजावून सांगा. येशू वर आहे. तो या जगात पुन्हा येईल आणि जे त्याचे आहेत त्यांना देवाबरोबर राहण्यासाठी घेऊन जाईल. जे त्याच्याबरोबर सामील होतील त्या सर्वांसाठी तो मोठ्या उत्सवाचा दिवस असेल. शहाण्या तरुणींना लग्नाच्या मेजवानीत सहभागी होता येणे इतके महत्त्वाचे होते की त्यांनी आधीच तयारी केली. वर नेमका कधी येईल हे त्यांना आधी माहीत नव्हते याने फरक पडला नाही, कारण त्या त्याच्याबरोबर जाण्यास तयार होत्या.
पाठांतर वचन पक्के करा
येशूच्या येण्यासाठी आपण कसे तयार राहू शकतो? आपल्या आयुष्यातील प्रत्येक क्षणी त्याच्यावर प्रेम करून आणि विश्वासूपणे त्याच्या मागे जाऊन. पुढची गोष्ट याविषयी आणखी सांगते.

